পিন্টু দেবনাথ, কমলগঞ্জ : দৈনিক মজুরী ১২০ টাকা, চা শ্রমিক ইউনিয়নের নির্বাচন, লেবার হাউজ দখলমুক্তকরণ, ভিটা উচ্ছেদ আইন বাতিল করা, চা ছাত্র বৃত্তি পূনচালুসহ ২০ দফা দাবী আদায়ের লক্ষ্যে মঙ্গলবার থেকে ফাঁড়ি চা বাগানসহ মৌলভীবাজারের কমলগঞ্জ উপজেলার ২০ টি চা বাগানে সাধারন চা শ্রমিকরা একযোগে কর্ম বিরতি পালন করে। বাংলাদেশ চা শ্রমিক ইউনিয়ন সংগ্রাম পরিষদের ডাকে মঙ্গলবার সকাল থেকে এ ধর্মঘট শুরু হয়েছে। কর্মবিরতি সফল করতে সকাল থেকে চা বাগানগুলোতে মিছিল ও সমাবেশ করছেন শ্রমিকরা। দেশের সবগুলো চা বাগানে চা শ্রমিকরা একযোগে কর্ম বিরতি পালন করলে চা শিল্পে বড় ধরনের ক্ষতির আশঙ্কা করছেন চা বাগান ব্যবস্থাপকরা। শুধুমাত্র কমলগঞ্জ উপজেলার দেওড়াছড়া ও নন্দরানী চা বাগানে কর্মবিরতি পালিত হয়নি বলে জানা গেছে। দাবি আদায় না হওয়া পর্যন্ত এ ধর্মঘট চলবে। শ্রমিকদের ২০ দফার মধ্যে উল্লেখযোগ্য দাবিগুলো হলো-চা শ্রমিক ইউনিয়নের নির্বাচন, শ্রমিকদের মজুরি বৃদ্ধি, বেকারদের কর্মসংস্থান, স্বাস্থ্য, শিক্ষা ও বাসস্থানের সু-বন্দোবস্ত, কৃষি জমি বেদখল মুক্তকরণ, বছরে ২০ দিন ছুটি, ছয় মাস মাতৃত্বকালীন ছুটি এবং বিশুদ্ধ পানির ব্যবস্থা।